text: Tað var fyri at vísa barndómsfelagnum virðing, at Bjarki C. Nielsen ikki gjørdi stórvegis burturúr, tá hann legði B36 á odda inni í Vika í gjár. Framrættaði spælarin stýrdi bóltinum í málið eftir hornaspark.
text: #000000
text: - Eg vildi vísa virðing fyri felagnum, har eg fekk mína fótbóltsuppaling. Tað var har, eg byrjaði mína fótbóltsleið, og tað var eisini á Argjum, at eg fekk møguleikan at royna meg í bestu deildini á fyrsta sinni. Tað er altíð serligt at spæla á Argjum. Eg búgvi har og kenni nógv fólk rundan um felagið. Tað er altíð stuttligt at spæla inni í Vika, og serliga eisini at vinna, sigur hann.
text: #000001
text: Stríðshugur hansara er eyðkendur. Argjamaðurin arbeiðir altíð dúgliga fyri søkini, tá hann er á vøllinum. Hesaferð var avrikið so gott, at hann var bæði millum málskjúttarnar og kosin dagsins spælari. Tað var eftir eitt væl fyrireikað hornaspark, at hann skeyt sítt triðja mál í ár. Hini bæði vóru ímóti Víkingi og B68.
text: #000002
text: - Hasa støðuna hava vit vant dúgliga. Vit brúka nógva tíð og orku at venja deyðbóltar, tí tað er ein so stórur partur av fótbóltsspælinum. Eg vænti, at hjálparvenjarin Mikkel Mortensen er sera fegin um, at tað lukkaðist at gagnnýta møguleikan hesaferð, sigur hann brosandi.
text: #000003
text: B36 hevur nú tólv stig fyri fimm dystir. Tað er tvífalt so nógv, sum Dan Brimsvík hevur fingið farnu tvey árini, skrivaði bolt.fo í gjárkvøldið. Hetta er somuleiðis besta byrjanin, sum Bjarki Nielsen hevur fingið í B36. Hann skifti í Gundadali á vetri í 2021, har hann hevur verið ein av stuðulsspælarunum. Higartil hevur hann spælt 71 skrásettar dystir fyri besta liðið og skotið 18 mál.
text: #000004
text: Leygardagin verður stórdystur í Gundadali. Føroyameistararnir úr Klaksvík vitja í steypakappingini, og tað er ein dystur, sum Bjarki gleðir seg til.
text: #000006
text: - Klaksvíkingar eru altíð stinn mótstøða. Vit spæla á heimavølli, og vónandi verða nógvir áskoðarar í B36-húsinum, sum fara at stuðla okkum. Vit fara í øllum førum at gera alt fyri at vinna okkum víðari í kappingini. Fyrireikingin er ikki øðrvísi enn vanligt, hóast uppgávan er ein onnur. Vit fara at spæla okkara spæl og samstundis vita, hvørjar veikleikar teir hava, og hvussu vit kunnu gagnnýta tað best møguligt, sigur Bjarki Nielsen.
text: #000007